Torsdag bliver rapporten fra Minkkommissionen offentliggjort. Nordjyske minkavlere håber, rapporten placerer et ansvar.

66-årige John Pedersen ser tilbage på sit arbejdsliv. Et arbejdsliv, der betød alt for ham. Han nåede at arbejde  37 år i minkbranchen, inden han måtte slå sine 15.000 mink ihjel, efter der udbrød coronasmitte på hans farm. Lige nu venter han i spænding på, at rapporten fra Minkkommissionen bliver offentliggjort. Det sker nemlig torsdag formiddag, og her kommer kommissionen med sin vurdering af, hvem der har ansvaret for, at alle danske mink skulle aflives. - Vi tager det, som det kommer. Selvfølgelig håber jeg på, der er noget, der hedder retfærdighed, siger John Pedersen. John Pedersens minkfarm var nummer 21, der blev smittet med coronavirus, og det fik konsekvenser. Derfor håber han nu, at der placeres et ansvar for, at alle hans bure står tomme. Den tidligere minkavler anser erhvervet som dødt, og han har opgivet håbet om at vende tilbage. I dag bruger han i stedet tiden på at pleje og passe sin have. Selvom hans mink ikke kommer tilbage, så ser han frem til at få sat et punktum. - Det skal i min verden gøre ondt på nogen. Retfærdighed skal der til. Om vi så får den, det tvivler jeg på, siger John Pedersen Minkkomissionens rapport bliver fremlagt for Folketinget torsdag klokken 11 og offentliggjort klokken 13, hvilket vi dækker på tv2nord.dk.